SET ปิดเช้าบวก 0.20 จุด กังวลเลื่อนฉีด “วัคซีนโควิด” โบรกแนะติดตามผลประชุม “เฟด”
SET ปิดเช้าบวก 0.20 จุด กังวลเลื่อนฉีด “วัคซีนโควิด” ช่วงสั้น โบรกฯ แนะติดตามผลประชุม “เฟด” สัปดาห์นี้
14 มิ.ย. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้แกว่งไซด์เวย์วอลุ่มเทรดบางช่วงรอดูการประชุมธนาคารกลางสหรัฐฯ (เฟด) ที่จะมีขึ้นในช่วงกลางสัปดาห์นี้ และหลายตลาดหุ้นในภูมิภาคเอเชียได้ปิดทำการ ส่วนที่เปิดเทรดอยู่ก็แกว่งไซด์เวย์ทั้งในแดนบวก-ลบ
ทั้งนี้ หุ้นขนาดใหญ่พักตัวในช่วงสั้นหลังจากปรับตัวขึ้นไปพอควรในสัปดาห์ที่แล้ว ขณะเดียวกันยังไม่มีประเด็นบวกใหม่เข้ามา อย่างไรก็ดี คงต้องรอความชัดเจนการฉีดวัคซีนโควิด-19 หลังจากหลายจุดมีปัญหาต้องเลื่อนการฉีดออกไป ซึ่งก็เป็นปัจจัยที่มารบกวนตลาดในช่วงสั้น เพราะเชื่อว่าสุดท้ายแล้ววัคซีนก็เข้ามา
ด้านแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะแกว่งไซด์เวย์ โดยมีแนวรับ 1,625 จุด ส่วนแนวต้าน 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
JAS มูลค่าการซื้อขาย 2,223.19 ล้านบาท ปิดที่ 3.34 บาท เพิ่มขึ้น 0.38 บาท
KBANK มูลค่าการซื้อขาย 1,537.68 ล้านบาท ปิดที่ 130.00 บาท เพิ่มขึ้น 1.00 บาท
RCL มูลค่าการซื้อขาย 1,229.08 ล้านบาท ปิดที่  60.50 บาท เพิ่มขึ้น  2.25 บาท
AOT มูลค่าการซื้อขาย 1,045.96 ล้านบาท ปิดที่  67.50 บาท ลดลง 1.00 บาท
BANPU มูลค่าการซื้อขาย 1,017.69 ล้านบาท ปิดที่  15.70 บาท ลดลง 0.10 บาท